b'\n_START_ARTICLE_\nKemijski polaritet\n_START_PARAGRAPH_\nKemijski polaritet je razdvajanje kemijskog naboja zbog kojeg nastaje kemijski dipol ili multipol cijele molekule ili jedne ili vi\xc5\xa1e njezinih skupina. Polarne molekule vr\xc5\xa1e interakciju putem dipol-dipol privla\xc4\x8denja ili vodikovih veza. Molekulski polaritet ovisi o razlici elektronegativnosti atoma u spoju i asimetriji strukture molekule. Polarnost utje\xc4\x8de na brojna fizi\xc4\x8dka svojstva poput povr\xc5\xa1inske napetosti, topljivosti, i to\xc4\x8daka vreli\xc5\xa1ta i tali\xc5\xa1ta.\n_START_SECTION_\nPolarnost kemijskih veza\n_START_PARAGRAPH_\nNe privla\xc4\x8de svi atomi elektrone jednakom silom. Iznos sile kojom pojedini atom privla\xc4\x8di okolne elektrone naziva se elektronegativnost. Atomi visokih elektronegativnosti, poput fluora, kisika i du\xc5\xa1ika ja\xc4\x8de privla\xc4\x8de elektrone od atoma s niskim vrijednostima elektronegativnosti. U kemijskoj vezi to dovodi do nejednake raspodjele elektrona izme\xc4\x91u atoma, jer elektrone vi\xc5\xa1e privla\xc4\x8di atom ve\xc4\x8de elektronegativnosti._NEWLINE_Zbog negativnog naboja elektrona, nejednaka podjela elektrona u kemijskoj vezi vodi do stvaranja elektri\xc4\x8dnog dipola odn. razdvajanja pozitivnog i negativnog naboja. Podjela naboja unutar takvih dipola \xc4\x8desto je manja od Elementarnog naboja, pa se \xc4\x8desto naziva i parcijalnim nabojem, te se koriste oznake \xce\xb4+ (delta plus) i \xce\xb4\xe2\x88\x92 (delta minus). Ove simbole su uveli Christopher Kelk Ingold i Edith Hilda Ingold 1926. Dipolni moment veze mo\xc5\xbee se izra\xc4\x8dunati mno\xc5\xbeenjem koli\xc4\x8dine raspodijeljenog naboja i udaljeno\xc5\xa1\xc4\x87u me\xc4\x91u nabojima._NEWLINE_Ti dipoli unutar molekula mogu me\xc4\x91udjelovati, \xc4\x8dime dolazi do dipol-dipol interakcija.'